als_Latn dik_Latn sag_Latn
Kryetari i Komunës së Podujevës, z. Agim Veliu, duke u thirrur në Ligjin për Vetëqeverisjen Lokale, Udhëzimin Administrativ të MPB-së dhe Statutin e Komunës së Podujevës, ka prezantuar përbërjen e re të Këshillit Komunal për Siguri në Bashkësi (KKSB), të miratuar nga Kuvendi i Komunës së Podujevës në seancën e 17 dhjetorit të vitit 2012.
Në bazë të vendimit të Kuvendit Komunal, ky organ komunal, që drejtohet nga kryetari i Komunës, z.Agim Veliu, në përbërjen e re do të ketë 17 anëtarë.
Kryetari Veliu, shprehu besimin se anëtarët e KKSB do të angazhohen në përmbushjen e detyrave dhe obligimeve që dalin para tyre.
Pas konstituimit të këtij organi u formua Grupi punues për hartimin e propozimit të Planit vjetor të punës së Këshillit për Siguri në Bashkësi.
Në takim, komandanti i stacionit Policor në Podujevë, Isak Ejupi, raportoi për situatën e sigurisë në komunën e Podujevës.
Ai tha se pas tensionimit të situatës si pasojë e rrënimit të Lapidarit të UÇPMB-së në Preshevë, ka ndërmarrë të gjitha masat preventive që një gjë e tillë të mos reflektohet në gjendjen e sigurisë në komunën e Podujevës.
Komandanti i stacionit të Policisë tha se patrullat e policisë kanë qenë të angazhuara gjatë 24 orëve në ruajtjen e objektit të kultit fetar në Podujevë. Sipas, tij është shënuar një dëmtim i katër gurëve të varreve në një varrezë serbe, kurse policia është duke hetuar këtë rast.
Ai gjithashtu tha se kanë shënuar rënie veprat penale që kanë të bëjnë me pasurinë dhe pronën private.
Sipas Ejupit, ndonëse ka shënuar rënie edhe numri i aksidenteve në komunikacion, patrullat policore po identifikojnë gjithnjë e më shumë automjete që janë në qarkullim pa regjistrim. Lidhur me këtë çështje Ejupi tha se tashmë ka hartuar një plan dhe së shpejti do të fillohet me realizimin e tij.
als_Latn als_Latn als_Latn als_Latn als_Latn als_Latn als_Latn als_Latn als_Latn